শীতের সকালে ছুটছে শহর! ম্যারাথনে হাজির বাইচুং, শ্রাবন্তী

কলকাতা: শীতের সকালে দৌড়ের ছন্দে উৎসবমুখর হয়ে উঠল তিলোত্তমা। ওয়ার্ল্ড ২৫কে কলকাতা ম্যারাথনের (World 25K Kolkata Marathon) দৌলতে রবিবার ভোর থেকেই ব্যস্ত শহর। গোল্ড লেবেল স্বীকৃতিপ্রাপ্ত বিশ্বের প্রথম ২৫ কিলোমিটার ম্যারাথন হিসেবে এবার দশ বছরে পা দিল এই প্রতিযোগিতা।

দেশ-বিদেশের পেশাদার দৌড়বিদদের পাশাপাশি সাধারণ মানুষ ও বিশেষভাবে সক্ষম অংশগ্রহণকারীদের উপস্থিতিতে এবারের ম্যারাথন হয়ে উঠল আরও বর্ণিল। আট থেকে আশি—সব বয়সী মিলিয়ে প্রায় ২০ হাজার মানুষ শীতের সকালে দৌড়ে অংশ নেন। প্রতিবছরের মতো এ বছরও কলকাতার রেড রোড থেকেই সূচনা হয় এই আন্তর্জাতিক মানের প্রতিযোগিতার।

আরও পড়ুন: আরও নামবে পারদ! বড়দিনেও চলবে শৈত্যপ্রবাহ? দেখুন বড় আপডেট

এবারের ওয়ার্ল্ড ২৫কে কলকাতা ম্যারাথনের ইন্টারন্যাশনাল অ্যাম্বাসডর ছিলেন বিশ্বখ্যাত স্প্রিন্টার কেনি বেডনারেক। পাশাপাশি রেড রোডে উপস্থিত থেকে দৌড়বিদদের উৎসাহ জোগান প্রাক্তন ভারতীয় ফুটবলার বাইচুং ভুটিয়া (Baichung Bhutia), যিনি এই ম্যারাথনের অন্যতম মুখ। রবিবার সকালে আয়োজিত এই ম্যারাথনে উপস্থিত ছিলেন কলকাতার নগরপাল মনোজ ভার্মা, মন্ত্রী সুজিত বসু, মেয়র পরিষদের সদস্য দেবাশিস কুমার, অভিনেত্রী শ্রাবন্তী চ্যাটার্জী, প্রাক্তন অ্যাথলিট জ্যোতির্ময়ী শিকদার সহ বহু বিশিষ্ট ব্যক্তি।

মূল ২৫ কিমি দৌড়ের পাশাপাশি ১০ কিলোমিটার দৌড়, বিশেষভাবে সক্ষম ও সিনিয়র সিটিজেনদের জন্য পৃথক বিভাগ, এবং পাঁচ কিলোমিটার আনন্দ রানেও অংশ নেন হাজার হাজার মানুষ। বিশেষ আকর্ষণ ছিল বিজয় দিবস ট্রফির জন্য সেনা ও সেনা কর্মীদের পরিবারের দৌড়।

সব মিলিয়ে রেড রোডে শীতের সকালে দৌড়, উচ্ছ্বাস আর উদযাপনের আবহে পরিণত হল ওয়ার্ল্ড ২৫কে কলকাতা ম্যারাথন—যা আবারও প্রমাণ করল, এই শহর শুধু সংস্কৃতির নয়, ক্রীড়ারও এক প্রাণবন্ত কেন্দ্র।